4 Lebaka la konokono la go bo re tshwanetse go baka Jehofa ke gore ke ene Mmopi. Pesalema ya bo148 e re thusa go tlhoma mogopolo mo ntlheng eno ya boammaaruri. Akanya fela: O ne o ka ikutlwa jang fa o ne o ka tla gaufi le lesomo la batho ba opela mmogo pina e e monate, e e amang maikutlo? Go tweng fa mafoko a pina eo e ne e le mafoko a o itseng gore a boammaaruri, a bua dilo tse o itseng di le botlhokwa, di itumedisa, e bile di kgothatsa? A o ne o ka rata go ithuta mafoko a pina eo le go opela le bone? Bontsi jwa rona re ne re ka rata go dira jalo. Mme Pesalema ya bo148 e bontsha gore o mo seemong se se tshwanang le seo, ke fela gore sone se molemo le go feta. Pesalema eo e tlhalosa boidiidi jo bogolo, botlhe ba baka Jehofa ba le seoposengwe. Mme fa o ntse o bala pesalema eno, o lemoga sengwe se se sa tlwaelegang. Ke eng seo?